
Današnje prilike nisu dobre. Nimalo. Informativne emisije pretvorile su se u Crnu kroniku, domaću i globalnu. Znamo tko je sve krao, tko je stradao u prometu, što su sve vikali navijači naših klubova tijekom utakmica s onima koji nisu naši, kakve su demone iz prošlosti zazivali…

I ratove pratimo u izravnom prijenosu. Na mrtve se više i ne obaziremo. Oni su samo broj. Svi postaju samo broj, statistika. A svi se ti izvjestitelji, novinari, svjedoci, političari neprestano pozivaju na nasljeđe, na ono što ćemo ostaviti našoj djeci.

Prosudbeno povjerenstvo za valorizaciju radova koji su pristigli na ovogodišnji natječaj Male nagrade Gjalski imalo je priliku čitati što o tome misle oni na koje se političari i svi ostali pozivaju. Čitanje radova predstavljalo je prekrasan odmor od ove naše potrošačke, crnokroničarske, užurbane stvarnosti.
Djeca koja su sudjelovala na natječaju Mali Gjalski uvjerila su me da znaju ili barem slute kako se ovaj svijet može učiniti boljim. Uz to su me podsjetila da među nama žive i kreativci puni života i bujne mašte.
Zadatak mi je baviti se nagrađenim radovima, pohvaljenima će se baviti kolegice Valerija i Melita, no moram napomenuti da je Povjerenstvo odlučilo pohvaliti čak sedam radova što dovoljno govori o kvaliteti ovogodišnje produkcije. Osobno mislim da je pohvalu zaslužilo još barem toliko mladih autorica i autora, ako ne i dvostruko više.

Pohvale za ovogodišnju kvalitetu pristiglih radova svakako zaslužuju i sve mentorice i mentori koji iz godine u godinu potiču nove i nove mlade spisateljice i spisatelje da obogate korpus dječjeg stvaralaštva u nas.
U natječaju sudjeluju samo učenici viših razreda isključivo prozom što olakšava rad povjerenstva jer je ponekad teško uspoređivati kvalitetu pjesme prvašića s pričom učenika sedmog razreda. Treba naglasiti i raznolikost tema te pristupa temama. Tako su i sva tri nagrađene priče potpuno različite u svakom pogledu.
Treću nagradu osvojila je učenica osmog razreda Laura Pavetić iz Osnovne škole Bedekovčina, pričom Rezerva, mentorica je Vesna Košutić. Pišući u prvom licu Laura se predstavlja kao nesigurna djevojka koja se ne uspijeva izboriti za sebe, koja ima dojam da život prolazi mimo nje, da je uvijek i u svemu samo rezerva. Čini to izuzetno vješto, bez patetike, ne opisuje svoje osjećaje, nego crtice iz svog života koje je snažno portretiraju. Onda slijedi obrat, nakon jednog razgovora s majkom, shvaća da zapravo nema razloga biti rezerva, da može promjenom vlastitih stavova i ponašanja promijeniti svoj status u društvu. Sretan kraj i naglašena pouka svima koji njen uradak budu čitali. A ja vam svima toplo preporučam da ga pročitate.
Osmaš Nikola Štehec iz Osnovne škole Đure Prejca, Desinić skupa sa svojom mentoricom Vedranom Gudek stari je znanac ovog povjerenstva. Ovoga nas je puta obradovao pričom Nepozvani gost. Uostalom, i sam je svjestan književne popularnosti koju je tijekom školovanja izgradio pa počinje: „Ko je več do zde čital ili posljušal moje priče, več zna kak ja volim filozofirati na početku.“ A čitatelj se počinje smijati već nakon uvodne rečenice i ne prestaje do posljednje. Glavni junak je Stjepan, odnosno Štef. Nikola ga sjajno portretira, a posebno se bavi potkošuljom koju ovaj uvijek nosi. Čak na kraju opisa zaključuje „No, dosta o potkošulji.“ Ali dugačak opis potkošulje ima svoju svrhu. Kada Štef sazna da mu netko krade drva iz šume, on tu potkošulju strga sa sebe. A drva mu kradu ni manje, ni više, nego vanzemaljci. Štef se nimalo ne smete kada otkrije tko su nepozvani gosti u njegovoj šumi. On svoja drva jednostavno ne da. Nikola se i ovoga puta pokazao kao majstor pripovijedanja. Složenu i slojevitu priču vodi samouvjereno neprestano zadržavajući pozornost čitatelja. Zasluženo je osvojio drugu nagradu.
Prva pak nagrada ostaje u Zaboku, Osnovna škola Ksavera Šandora Gjalskog, mentorica je Tina Marušić, priča je Kaj bi deda rekel, a autor je Dominik Latin, učenik osmog razreda. Za razliku od naslova, ostatak priče je na standardu. I to je dobra odluka jer naglašava generacijsku razliku. Opis djeda ili bake jedna je od najčešćih tema učeničkih radova i upravo zato vrlo zahtjevna. Teško je pružiti nešto novo, originalno. Dominik to uspijeva, čini se, s lakoćom. Za početak, sjajno je odabrao pristup. Opisuje svoje subotnje prijepodne nakon prvog tjedna nove školske godine, od buđenja (jutro je prespavao) do ručka. Pri tome neprestano uspoređuje svoju svakodnevicu s onom iz kazivanja svoga djeda. Nema djedovih riječi, samo unukovih sjećanja. I nema uljepšavanja. Razlike u svakodnevici unuka i djeda su velike – prvi je jedinac, drugi je iz velike obitelji, puno siromašnije, kuhano jaje bilo mu je gozba, obaveze su mu počinjale u pet sati, puno prije polaska u školu. Dominik pak sebe opisuje kao vrlo opuštenog dječaka. Tek nam na kraju objašnjava da mu je djed umro i da ga je jako volio. Svaka dobra priča mora imati dobar završetak, a to ova nedvojbeno ima – opušteni se dječak pita kako će njegovi unuci reagirati na njegove priče.

